На основу чл. 41, 42. и 57. став 1.  тачка 1) Закона о основама система образовања и васпитања („Службени гласник РС“, бр. 72/09, 52/11 и 55/13) и члана 271. Статута Средње школе „Свети Ахилије“ Ариље у Ариљу(у даљем тексту: Школа),  Школски одбор Школе на седници одржаној 15.09.2014. године донео је

ПРАВИЛНИК
О ДИСЦИПЛИНСКОЈ И МАТЕРИЈАЛНОЈ
ОДГОВОРНОСТИ ЗАПОСЛЕНИХ

I ОПШТЕ ОДРЕДБЕ

Члан 1.
Овим правилником ( у даљем тексту правилник ) у  Средњој школи „ Свети Ахилије“ Ариље  ( у даљем тексту: установа ) уређују се обавезе запослених у раду  и њихова одговорност за повреду радних обавеза и дужности и причињену штету, покретање и вођење дисциплинског поступка, изрицање мера за учињене повреде радних обавеза, рокове застарелости покретање и вођење поступка, рокове застарелости извршења дисциплинских мера и друга питања везана за дисциплинску и материјалну одговорност запослених.
Члан 2.
Ступањем на рад у установу запослени, Уговором о раду преузима обавезе и дужности на раду и у вези са радом.
Члан 3.
Запослени су међусобно и лично одговорни за савесно извршавање радних дужности и обавеза у радном односу.
Запослени који својом кривицом не испуњава своје дужности и радне обавезе или се не придржава одлука донесених у установи од стране овлашћених лица и надлежних органа, чини повреду радне дужности и обавезе.
Члан 4.
Запослени одговара само за повреду радне дужности и обавезе која је у време извршења била утврђена законом, статутом школе и овим правилником.
Кривична одговорност, одговорност за привредни преступ, и одговорност за прекршај, не искључује дисциплинску одговорност запосленог ако та радња не представља повреду дужности и обавезе.
Члан 5.
Запослени који на раду и у вези са радом намерно или из крајње непажње проузрокује штету органу дужан је да је надокнади.

II ДИСЦИПЛИНСКА ОДГОВОРНОСТ

1. Радне обавезе 
Члан 6.
Запослени је  дужан:
1.	да чува имовину установе, да се према њој односи са пажњом доброг домаћина;
2.	да улаже личне и стручне способности при раду и да рационално користи средства за рад;
3.	да лично и савесно обавља свој посао, да извршава своје радне дужности и обавезе које произилазе из рада и који произилазе из радног места на које је запослени распоређен;
4.	да рад обавља у одређено радно време и да се за време рада не удаљава са свог радног места без сагласности овлашћених лица;
5.	да одмах, а најкасније у року од 24 часа,обавести директора , односно његовог заменика, ако је из било којих разлога спречен да дође на рад у установу; 
6.	да чува пословну тајну;
7.	да стално усавршава своје радне и стручне способности;
8.	да се придржава заштитних мера при раду;
9.	да извршава одлуке надлежних органа;
10 да се придржава Закона и општих аката школе;

Лакше повреде радне обавезе
Члан 7.
Лакше повреде радних обавеза и дужности јесу:
1.	неблаговремен долазак на посао и одлазак са посла пре истека радног времена или неоправдано одсуствовање са посла за време када је обавезна присутност;
2.	несавесно чување службених списа или података;
3.	неоправдан изостанак са посла један радни дан;
4.	необавештавање о пропустима у вези са заштитом на раду;
5.	прикривање материјалне штете;
6.	неуредно вођење евиденције из области рада;
7.	обављање приватног посла за време рада;
8.	неоправдано пропуштање запосленог да у року од 24 часа обавести о спречености доласка на посао или неоправдано пропуштање запосленог да у року од три дана достави надлежном органу установе потврду о наступању привремене спречености за рад у смислу прописа о здавственом осигурању (боловање);
9.	недолично понашање према осталим запосленима (свађа, увреда и др.)

Теже повреде радне обавезе
Члан 8.
Теже повреде радне обавезе запосленог у установи, јесу:
1.	извршење кривичног дела на раду или у вези са радом;
2.	неспровођење мера безбедности деце, ученика и запослених;
3.	подстрекавање на употребу алкохолних пића код деце и ученика, или њено омогућавање, давање или непријављивање набавке и употребе;
4.	подстрекавање на употребу наркотичког средства или психоактивне супстанце код ученика или њено омогућавање, давање или непријављивање набавке и употребе;
5.	ношење оружја у установи или кругу установе;
6.	неовлашћена промена података у евиденцији, односно јавној исправи, брисањем, додавањем, прецртавањем или изостављањем података;
7.	уништење, оштећење, скривање или изношење евиденције, односно обрасца јавне исправе или јавне исправе;
8.	непотпуно, неблаговремено и несавесно вођење евиденције;
9.	наплаћивање припреме ученика школе у којој је наставник у радном односу, а ради оцењивања, односно полагања испита;
10.	долазак на рад у припитом или пијаном стању, употреба алкохола или других опојних средстава који смањују радну способност;
11.	одбијање давања на увид резултата писмене провере знања ученицима, родитељима, односно старатељима;
12.	одбијање пријема и давања на увид евиденције лицу које врши надзор над радом установе, родитељу, односно старатељу;
13.	незаконит рад или пропуштање радњи чиме се спречава или онемогућава остваривање права детета, ученика или другог запосленог;
14.	неизвршавање или несавесно, неблаговремено или немарно извршавање послова или налога директора у току рада, односно за време незаконите обуставе рада или штрајка;
15.	злоупотреба права из радног односа;
16.	незаконито располагање средствима, школским простором, опремом и имовином установе;
17.	неоправдано одсуство са рада најмање два узастопна радна дана и
           друге повреде радне обавезе у складу са посебним законом.

Забрана дискриминације
Члан 9.
У установи су забрањене дискриминаторне активности, односно активности којима се угрожавању, омаловажавају, дискриминишу или издвајају лица по основу расне, националне, етничке, језичке, верске или полне припадности, физичких и психичких својстава, сметњи у развоју и инвалидитета, здравственог стања, узраста, социјалног и културног порекла, имовног стања односно политичког опредељења и подстицање или неспречавање таквих активности као и по другим основама утврђеним законом који прописује забрану дискриминације. 
Дискриминацију лица или групе представља свако непосредно и посредно, на отворен или прикривен начин искључивање или ограничавање права и слобода, неједнако поступање или пропуштање чињења, односно неоправдано прављење разлика повлађивањем или давањем првенства.

Забрана насиља, злостављања и занемаривања ученика
Члан 10.
У установи је забрањено физичко, психичко и социјално насиље; злостављање и занемаривање ученика; физичко кажњавање и вређање личности, односно сексуална злоупотреба ученика.
Насиље и злостављање подразумева сваки облик једанпут учињеног или поновљеног вербалног или невербалног понашања које има за последицу стварно или потенцијално угрожавање здравља, развоја и достојанства личности ученика.
Занемаривање и немарно поступање представља пропуштање установе или запосленог да обезбеди услове за правилан развој ученика.
Под физичким насиљем сматра се физичко кажњавање ученика од стране запослених и других одраслих особа, свако понашање које може да доведе до стварног или потенцијалног телесног повређивања ученика или запосленог, насилно понашање запосленог према ученицима или другим запосленим. 
Психичко насиље је понашање које доводи до тренутног или трајног угрожавања психичког и емоционалног здравља и достојанства ученика или запосленог.
Социјално насиље представља искључивање ученика из групе вршњака и разних облика социјалних активности школе.

Забрана страначког организовања и деловања
Члан 11.
У установи није дозвољено страначко организовање и деловање и коришћење школског простора у те сврхе. 

2. Удаљење са рада
Члан 12.
Запослени се привремено удаљава са рада због учињене повреде забране из чл. 44. до 46. и теже повреде радне обавезе из члана 141. тач. 1) до 5) и тач. 10) и 16) Закона о основама система образовања и васпитања до окончања дисциплинског поступка.
Запослени против кога је покренут дисциплински поступак за повреду забране или тежу повреду радне дужности може да буде удаљен са рада до окончања дисциплинског поступка, ако би његово остајање на раду могло да штети интересима школе.

Члан 13.
Ако  директор не удаљи запосленог који је учинио повреду обавезе или забране из става 1. члана 12. овог Правилника, орган управљања дужан је да донесе одлуку о удаљењу запосленог са рада, у року од 15 дана.
Члан 14.
Запослени  коме је одређен притвор удаљује се са рада од првог дана притвора, док притвор траје.

3. Дисциплински поступак
Члан 15.
Дисциплински поступак против запосленог у установи  покреће, води, одлучује о одговорности и мере изриче директор школе.
Против закључка којим се покреће дисциплински поступак приговр није допуштен.
Дисциплински поступак је јаван, осим у случајевима прописаним законом којим се уређује општи управни поступак.
Члан 16.
Директор је у обавези да након сазнања о учињеној повреди радне обавезе (лакшој или тежој) покрене поступак за утврђивање одговорности запосленог.
Дисциплински поступак се покреће писменим закључком директора који садржи податке о запосленом, опис учињене повреде радне обавезе, време, место и начин извршења и сведоке. 
Закључак се мора доставити запосленом или његовом правном заступнику ако га има. Ако запослени одбија да прими закључак или је недоступан закључак ће бити окачен на огласну таблу установе.
О покретању дисциплинског поступка обавештава се синдикат.
Члан 17.
Усмена расправа се може заказати закључком о покретању поступка или посебним решењем. На усмену расправу позива се запослени против кога је покренут поступак, представник синдиката и сведоци, уколико их има.
Обавезно је и присуство лица које води записник. Позив на расправу врши се на начин утврђен општим актом и о томе се води уредна евиденција.
Усмену расправу у дисциплинском поступку заказује, отвара и њом руководи директор установе.
Члан 18.
Право запосленог на одбрану је обавеза саслушања. Запослени може ангажовати браниоца који је обавезан да пре усмене расправе достави пуномоћје о заступању запосленог.
Неодазивање запосленог или његовог браниоца на уредан позив ослобађа дисциплински орган обавезе његовог саслушања. Запослени може своју одбрану доставити и у писаној форми.
Члан 19.
Записник о усменој расправи се мора водити уредно, у току самог поступка и у већ потписаном записнику не сме се ништа додавати ни мењати.
Записник се пре закључења усмене расправе мора прочитати лицима која учествују у дисциплинском поступку а саслушана лица имају право на примедбе на записник.
Члан 20.
У поступку се морају утврдити правилно и поступно све чињенице и околности од значаја за доношење законите и правилне одлуке. 
Након спроведеног дисциплинског поступка, извођења доказа и саслушања сведока, директор доноси решење о дисциплинској одговорности запосленог.
Одлуком директора запослени се оглашава кривим и изриче му се мера, ослобађа се одговорности ако се утврди да није крив или се поступак обуставља.
Решење директора установе о дисциплинској мери мора садржати образложење и поуку о правном леку.

Дисциплинске мере
Члан 21.
Мере за повреду радне обавезе су престанак радног односа и новчана казна. 
Запосленом који изврши повреду забране прописане чл. 44. до 46. Закона о основама система образовања и васпитања, односно члана 9,10 и 11.овог правилника престаје радни однос када одлука директора о утврђеној повреди забране постане коначна и одузима се лиценца.
За повреду радне обавезе из члана 8. став 1. тач. 1) до 7) правилника изриче се мера престанка радног односа и лиценца се суспендује на шест месеци.
Члан 22.
За теже повреде радне обавезе прописане Законом о основама система образовања и васпитања изриче се мера престанка радног односа ако је:
	повреда учињена са умишљајем или из свесног нехата, и
	ако нису утврђене олакшавајуће околности. 
Ови услови морају бити кумулативно испуњени.
Члан 23.
За лакше повреде радне обавезе из члана 7. овог Правилника може се изрећи новчана казна у висини од  20 % од једномесечног износа плате исплаћене за месец у коме је одлука донета.
За теже повреде радне обавезе из члана 8. став 1, тачке 8) до 17) изриче се мера престанка радног односа и суспендује се лиценца на шест месеци, ако је повреда учињена умишљајем или из свесног нехата и ако нису утврђене олакшавајуће околности за запосленог. 
Уколико су утврђене олакшавајуће околности или повреда није учињена умишљајем или нехатом може се изрећи новчана казна у висини од 20 % до 35%  од плате исплаћене за месец у коме је одлука донета у трајању од три (3) до шест (6) месеци.
Запосленом који изврши повреду забране, прописане члана 9, 10. и 11.Пправилника, престаје радни однос када одлука директора школе о утврђеној повреди забране постане коначна и одузима се лиценца. 
Члан 24.
Достављање решења о дисциплинској мери или обустављању поступка мора се извршити лично лицу коме је намењено. Уколико је то немогуће онда ће се на вратима стана или просторије радног места ставити саопштење где се писмено налази и тиме се сматра да је достављање извршено.  
4. Застарелост покретања и вођења дисциплинског поступка
Члан 25.
Покретање и вођење дисциплинског поступка за лакшу повреду радне обавезе застарева у року од 6 месеци од дана извршења повреде радне обавезе, а за тежу повреду протеком једне године од дана учињене повреде.
Рок из става 1. овог члана не тече за време одсуствовања са рада због боловања, годишњег одмора или плаћеног одсуства.
Ако повреда радне обавезе садржи обележје кривичног дела, покретање дисциплинског поступка застарева протеком рока застарелости за то кривично дело.

5. Суспензија и одузимање лиценце
Члан 26.
Лиценца се суспендује на шест месеци наставнику, васпитачу и стручном сараднику коме је престао радни однос због изречене мере за извршену повреду радне обавезе из члана 8. овог правилника.
Члан 27.
Лиценца се суспендује наставнику, васпитачу или стручном сараднику који према извештају просветног саветника не остварује образовно-васпитни рад, на начин и по поступку којим се омогућава постизање прописаних циљева и задатака програма образовања и васпитања, а за кога просветни саветник утврди да није отклонио недостатке у свом раду, ни после датих стручних примедби, предлога и упозорења у писаном облику, па је на основу тога најмање два пута негативно оцењен од стране просветног саветника.
 Наставнику, васпитачу или стручном сараднику коме је суспендована лиценца из разлога наведених у ставу 1.овог члана може да се укине суспензија лиценце уколико наставник положи испит за стицање лиценце.
Члан 28.
Наставник, васпитач или стручни сарадник има право приговора министру на извештај просветног саветника, у року од осам (8) дана од дана пријема извештаја.
Министар доноси решење по приговору из става 1.овог члана, у року од 30 дана од дана подношења приговора.
Решење министра је коначно у управном поступку.
Члан 29.
Суспензија лиценце из члана 26. овог правилника тече почев од наредног дана од дана престанка радног односа.Суспензија лиценце из члана 27.став 1.овог правилника тече од наредног дана од дана истека рока од 30 дана од дана достављања решења по приговору од министра.
Члан 30.
Лиценца се одузима наставнику, васпитачу или стручном сараднику:
1.	коме је два пута суспендована лиценца, а стекли су се услови за нову суспензију.
2.	који је правноснажном пресудом осуђен за кривично дело: против достојанства личности и морала; корупције у просвети; фалсификовање јавне исправе коју издаје установа и примања мита у обављању послова наставника, васпитача или стручног сарадника.
Лиценца се сматра одузетом наредног дана од дана престанка радног односа наставника, васпитача или стручног сарадника, односно од дана правноснажности пресуде.
Лице коме је одузета лиценца сагласно одредбама става 1. и 2. овог члана нема право на њено поновно издавање.

6. Правна заштита 
Члан 31.
На решење о остваривању права, обавеза и одговорности запослени има право на приговор органу управљања, у року од осам дана од дана достављања решења директора. 
Орган управљања дужан је да донесе одлуку по приговору у року од 15 дана од дана достављања приговора. 
Орган управљања закључком ће одбацити приговор, уколико је неблаговремен, недопуштен или изјављен од неовлашћеног лица. 
Орган управљања ће решењем одбити приговор када утврди да је поступак доношења решења правилно спроведен и да је решење на закону засновано, а приговор неоснован. 
Ако орган управљања утврди да су у првостепеном поступку одлучне чињенице непотпуно или погрешно утврђене, да се у поступку није водило рачуна о правилима поступка која су од утицаја на решење ствари или да је изрека побијаног решења нејасна или је у противречности са образложењем, он ће својим решењем поништити првостепено решење и вратити предмет директору школе на поновни поступак. 
Против новог решења директора запослени има право на приговор органу управљања.
Ако орган управљања не одлучи по приговору или ако запослени није задовољан другостепеном одлуком, може се обратити надлежном суду у року од 15 дана од дана истека рока за доношење одлуке, односно од дана достављања одлуке. 

III МАТЕРИЈАЛНА ОДГОВОРНОСТ
Члан 32.
Запослени који у раду, односно у вези са радом, намерно или из крајње непажње проузрокује штету школи, дужан је да је надокнади.
Кривица запосленог за учињену штету школи мора бити доказана.
Ако кривица не буде доказана запослени неће бити одговоран за штету.
Члан 33.
Ако штету проузрокује више запослених, сваки запослени је одговоран за део штете коју је проузроковао.
Ако се за сваког запосленог не може утврдити део штете коју је проузроковао, сматра се да су сви једнако одговорни и штету надокнађују у једнаким деловима.
Ако је више запослених проузроковало штету кривичним делом са умишљањем за штету одговарају солидарно.
Члан 34.
Постојање штете и околности под којима је она настала, њену висину, као и ко је штету учинио, утврђује комисија  за накнаду штете од три члана од којих је један из рачуноводства, коју именује директор установе.
Ако запослени у року од три месеца не накнади штету утврђену одлуком комисије из претходног става, установа покреће поступак пред надлежним судом.
Члан 35.
Висина штете утврђује се на основу ценовника или књиговодствене вредности ствари, ако ових нема, проценом вредности оштећене ствари.
Процена вредности оштећене ствари врши се путем вештачења.
Члан 36.
У поступку за надокнаду штете запослени се позива да надокнади штету. Ако запослени одбије да надокнади штету, установа покреће поступак пред надлежним  судом  за накнаду штете.
Пристанак запосленог да штету надокнади  даје се у писменој изјави.
Члан 37.
Ако се накнада штете не може утврдити у тачном износу или би утврђивање њеног износа проузроковало несразмерне трошкове, онда се висина утврђује у паушалним износу. 
Паушална накнада штете утврђује се у следећим случајевима:
1.	неоправданог напуштања одређеног процеса рада у току радног времена;
2.	неоправданог изостајања са рада;
3.	престанак рада пре истека отказног рока.
Члан 38.
Одлуку о паушалној накнади предлаже комисија за накнаду штете.
Поступак за паушалну накнаду штете покреће се на захтев директора.
Члан 39.
У случају кад се накнада штете коју прузрокује запослени утврђује у паушалном износу, полази се од утицаја штете на процес рада, извршавања радних обавеза запослених и обавеза установе, као и од материјалног стања запосленог.

Члан 40.
Ако је установа надокнадила штету коју је запослени на раду или у вези са радом проузроковао трећем лицу запослени је дужан да износ исплаћене штете  надокнади школи, ако је штету проузроковао намерно или из крајње непажње.
Члан 41.
Против одлуке комисије за накнаду штете запослени, односно подносилац захтева има право проговора органу управљања, у року од 15 дана од дана достављања одлуке.
Орган управљања  је дужан да у року од 30 дана донесе одлуку по уложеном приговору.
Ако запослени није задовољан коначном одлуком или не да писмену изјаву да ће штету надокнадити има право, као и школа, да покрене поступак пред надлежним судом.
Одговорност установе
Члан 42.
Ако запослени претрпи штету на раду или у вези са радом, има право да од установе захтева надокнаду  штете по општим начелима о одговорности за штету.
Ако установа запосленом не надокнади штету у року од 30 дана, запослени има право да накнаду штете захтева пред надлежним судом.
Установа одговара запосленом за штету због повреде на раду, која је проузрокована кривицом школе или кривицом лица за која она одговара.
Установа одговара запосленом за штету због повреде на раду и у случају када нема њене кривице, ни кривице лица за које она одговара, ако је повреда проузрокована опасном ствари или делатности са повећаном опасношћу.
Члан 43.
Пре покретања поступка пред надлежним судом и запослени и установа се могу обратити Арбитражи за радне спорове, у вези коначне  одлуке о накнади штете, ради посредовања и пружања помоћи у споразумном решавању спорне одлуке.
Постигнути споразум пред Арбитражом има снагу судског поравнања.

Рок застарелости потраживања
Члан 44.
Рок застарелости потраживања накнаде штете износи 3 године, и почиње да тече од дана сазнања за штету и учиниоца.
Када је штета проузрокована кривичним делом, а за кривично гоњење је предвиђен дужи рок застарелости, захтев за накнаду штете према одговорном лицу  застарева када истекне време застарелости кривичног гоњења.

IV ЗАВРШНЕ ОДРЕДБЕ
Члан 45.
За све што није регулисано овим правилником примењиваће се одредбе Закона о раду, Закона о основама система образовања и васпитања, Закона о средњем образовању и васпитању, Посебног колективног уговора за запослене у основним и средњим школама и домовима ученика и Статут школе.
Члан 46.
Дисциплински поступци започети до дана ступања на снагу овог правилника, окончаће се по одредбама закона, односно општег акта, који су важили до ступања на снагу овог правилника.

Члан 47.

Даном ступања на снагу Правилника престаје да важи Правилник о материјалној и дисциплинској одговорности запослених, заведен под бројем 37 од 29.11.2012. године.
Члан 48.

Правилник ступа на снагу осмог дана од дана објављивања на огласној табли Школе.

Председник Школског одбора
     Братислав Ђорђевић

__________________________

	Правилник је заведен под деловодним бројем 113, од 15.09.2014. године, објављен је на огласној табли Школе дана 16.09.2014. године, а ступио је на снагу дана 24.09.2014. године.

Секретар Школе
                                                                                                  Ангелина Јовићевић
                                                                                           __________________________